Honde-eienaars in Wes-Kaap moet ligloop vir katgriep | Maroela Media
Die Wes-Kaap ervaar tans opnuut 'n vlaag van katgriep-gevalle (canine parvovirus). Dit het klinieke, veeartsenykundiges en troeteldierskuiling genoop om troeteldiereienaars in die provinsie te vra om die nodige stappe te doen om hulle honde teen die siekte te beskerm.
Die Mdzananda-dierekliniek in Khayelitsha was die eerste om die Wes-Kaapse gemeenskap op sosialemediaplatforms te waarsku ná die kliniek 'n toename in gevalle waargeneem het.
Dr. Guy Fyvie, veeartsenykundige adviseur by Hill's Pet Nutrition, waarsku dat alhoewel die siekte tans nog net in sekere gebiede in die provinsie voorkom, kan dit maklik en vinnig verder versprei.
"Katgriep is 'n hoogs aansteeklike siekte wat maklik van hond tot hond versprei deur direkte of indirekte kontak met 'n siek hond se ontlasting. Besmette grond, klere, hande, skoene en selfs insekte soos vlieë kan ook die siekte oordra na 'n troeteldier. Navorsing het al getoon dat selfs die wind kan help om die infeksie van katgriep te versprei."
Susan Wishart, hoofbestuurder by die Mdzananda-dierekliniek, verduidelik daar is 'n toename van katgriep-gevalle elke jaar hierdie tyd omdat die virus makliker in warm temperature oorleef.
"Sodra katgriep in die omgewing is, kan dit lank voortduur en daarom moet erwe, meubels, komberse en beddens deeglik met 'n ontsmettingsmiddel soos F10 of bleikmiddel ontsmet word."
Inentings is die enigste manier om katgriep te voorkom. Fyvie beveel aan dat hondjies vanaf ses weke oud hul eerste inenting moet ontvang, met nog twee inentings op nege en 12 weke onderskeidelik.
"As jou hond nie behoorlik ingeënt is nie en hulle in aanraking kom met 'n dier wat met katgriep besmet is, loop hulle die risiko om die siekte op te doen."
Die virus veroorsaak ernstige skade aan die dermwand van 'n hond en verhoog die waarskynlikheid van 'n sekondêre derminfeksie. Daar is geen geneesmiddel vir parvovirale gastroënteritis nie aangesien dit deur 'n virus veroorsaak word.
'n Veearts kan die simptome slegs behandel met vloeistof- en elektrolietondersteuning deur 'n drup, gekombineer met sterk teenbrakingmiddels en antibiotika.
As jou hond enige van die volgende simptome het, moet jy dadelik 'n veearts besoek:
Braking, diarree (dikwels bevat dit bloed en is die reuk ongewoon sleg)
Dowwe, glaserige oë
Fyvie verduidelik dat alhoewel sekere honderasse, soos Rottweilers, Duitse herdershonde en pitbull-terriërs meer vatbaar is vir katgriep, is die virus beslis nie rasspesifiek nie en troeteldiereienaars moet die waarskuwing ernstig opneem.
"Dit is ook belangrik om te weet dat katgriep 'n inkubasietydperk van tien dae het en die simptome kom eers tien dae na blootstelling voor. Hou dus jou troeteldier fyn dop en as jy enige ongewone gedrag opmerk, moet jy onmiddellik 'n veearts besoek."